Foto: FaH (Mladen Pejnović predstojnik DUUDI)

DRŽAVNI ured za reviziju izdao je negativno mišljenje za poslovanje Državnog ureda za upravljanje državnom imovinom (DUUDI) u 2014. godini. Pronađena je potpuno neupotrebljiva evidencija o državnim nekretninama, nezakonitosti u javnim nabavama teške više od 1,6 milijuna kuna, a sumnjivi su iznosi isplaćene nepoznatim pojedincima za "intelektualne usluge".

O Mladenu Pejnoviću predstojniku DUUDI-ja i načinu rada ovog državnog ureda, Index je često pisao. Od afere Westgate, najma prostora, netransparentnim odlukama, istragama DORH-a, pa do poslova sina predstojnika DUUDI-ja.

Državna revizija u Pejnovićem uredu našla je dodatni niz nezakonitosti i nepravilnosti, no nevjerojatno je da su utvrdili veliku razinu kaosa prema kojoj se zaključuje da Hrvatska za sada uopće nema pouzdanu evidenciju o nekretninama koje su državnom vlasništvu!? Naglasimo kako je Ured osnovan upravno zbog toga. Evidencije i brige za vladine nekretine.

Neupotrebljiva evidencija o nekretninama



"Na temelju zaključenog ugovora, kao i izmjena i dopuna priloga ugovoru i tijekom 2014. su Društvu davane na upravljanje određene nekretnine, a pojedine nekretnine su kasnije vraćene DUUDI-u. Zbog velikog broja nekretnina i promjena njihova statusa te nepostojanja identifikacijske oznake nekretnine, evidencije o nekretninama danim na upravljanje Društvu, kao i onima kojima upravlja DUUDI nisu pouzdane", stoji u nalazu revizije za 2014. godinu.



Evidencija o nekrentinama u vlasništvu države nije ustrojena po Zakonu, a podaci su

nepotpuni jer nedostaju oni o vrijednosti nekretnine, korisniku te površini!? Također, revizija utvrdila i rasulo u poslovnim knjigama



"Veći broj poslovnih događaja iz 2014. nije evidentiran u poslovnim knjigama, odnosno

nisu evidentirane promjene vrijednosti zemljišta i poslovnih prostora, te pojedina potraživanja. U poslovnim knjigama je evidentirana vrijednost dionica i udjela u glavnici u osam društava, umjesto u 58 društava i drugih pravnih osoba od strateškog i posebnog interesa", stoji u nalazu Revizije u kojem se dodaje da je razlika između vrijednosti u poslovnim knjigama DUUDI-ja i službenog registra SKDD-a veća od 16.6 milijuna kuna.

Tekst se nastavlja ispod oglasa

Što su radili ako nisu popisivali imoivnu!?



"DUUDI je obavio popis imovine i obveza za 2014. Obavljeni popis imovine i obveza nije cjelovit. Popisom nisu obuhvaćeni stanovi, poslovni prostori, novčana sredstva, jamčevni polozi te potraživanja. Zemljišta i neperspektivne vojne nekretnine nisu popisana fizički, nego na temelju ranije utvrđenog stanja i promjena tijekom godine. Dionice i poslovni udjeli, uredska oprema, namještaj i sitni inventar su popisani djelomično. Obveze su popisane prema skupinama računa iz računskog plana u ukupnom iznosu evidentiranom u Glavnoj knjizi, a ne pojedinačno prema subjektima. Knjigovodstveno stanje pojedine popisane imovine nije usklađeno s popisom", stoji u nalazu revizije.



Isto utvrđeno je kako potraživanja prema pojedinim ugovorima za godišnje naknade prema ugovorima o pravu građenja, pravu služnosti i zakupu zemljišta za 2014., nisu naplaćena ili

se ne naplaćuju pravodobno, dok pojedina potraživanja za naknade nisu evidentirana u

poslovnim knjigama. U 2014. više društava nije platilo ugovorenu naknadu, a ugovor je raskinut samo s jednim društvom, tvrdi se u nalazu revizije.



Preskakali javne natječaje za održavanje svojih ureda



Revizija je otkrila i kako su preplaćene intelektualne usluge na koje je isplaćeno više od 406 tisuća kuna, što je 4,1 posto iznosa koliko se daje za osnovne plaće. Prema propisima postotak ne bi smio biti veći od 2 posto.



Državni ured za upravljanje državnom imovinom čiji je zadatak i raspisivanje natječaja za prodaju državne imovine, nije bilo u stanju držati se propisa javne nabave kada su oni bili u pitanju. Šteta je oko 1,5 milijuna kuna.



"U 2014., bez primjene propisanih postupaka javne nabave, nabavljene su usluge u vrijednosti 1.555.861,00 kn, od čega se na usluge održavanja poslovnog kompleksa na Ksaveru odnosi 1.227.723,00 kn, a na nabavu električne energije 328.138,00 kn", stoji u nalazu revizije.

Nisu radili ono za što su osnovani



Ironija je kako u strateškom planu DUUDI-ja stoji da je ideja osnivanja bila objediniti, sinkronizirati i koordinirati upravljanje i raspolaganje ukupnom državnom imovinom, s glavnim ciljem postizanja cjelovitog, ekonomski efikasnog, transparentnog i društveno korisnog sustava, no taj cilj očigledno nije ostvaren.



"Aktivnosti vezane uz postizanje postavljenih ciljeva odvijaju se vrlo sporo. Državna imovina, upravljanje i raspolaganje državnom imovinom nisu dovoljno integrirani, nije uspostavljen odgovarajući Registar, koji je još ustrojen prema staroj Uredbi i s nepotpunim podacima.

Nepravilnosti i propusti utvrđene revizijom za 2014., koje se odnose na djelokrug i unutarnje ustrojstvo, računovodstveno poslovanje, imovinu, rashode te javnu nabavu, utjecale su na izražavanje nepovoljnog mišljenja", stoji na kraju nalaza.